b'\n_START_ARTICLE_\nNizozemska isto\xc4\x8dna Indija\n_START_PARAGRAPH_\nNizozemska isto\xc4\x8dna Indija bila je prethodnica dana\xc5\xa1nje republike Indonezije pod nizozemskom upravom._NEWLINE_Od ranog je 17. stolje\xc4\x87a na arhipelagu bila dominiraju\xc4\x87a snaga Objedinjena Nizozemska isto\xc4\x8dnoindijska kompanija (VOC). Osnovana 1602. godine, vrlo brzo je potiskivala Portugal koji je do tada vladao podru\xc4\x8djem. U to vrijeme, Portugal je bio dio \xc5\xa0panjolske s kojom je Nizozemska bila u ratu. Nizozemci 1605. od Portugalaca uzimaju Ambon na Molucima i u njemu osnivaju svoje prvo upori\xc5\xa1te u podru\xc4\x8dju. _NEWLINE_1619. osnivaju Bataviu, kako se u to vrijeme nazivala dana\xc5\xa1nja Jakarta, kao glavno sjedi\xc5\xa1te Kompanije, a njihova je vlast prvotno obuhva\xc4\x87ala samo u\xc5\xbee podru\xc4\x8dje oko Batavie. Dalje, tijekom 17. stolje\xc4\x87a, zauzimaju postepeno sve va\xc5\xbenije luke oto\xc4\x8dja: 1641. Malaccu (Malajski poluotok), 1667. Aceh (sjever Sumatre), 1669. Makassar (Borneo) i, na kraju, 1682. do tada britanski Banten (Java)._NEWLINE_Gospodarstvo kolonije zasnivalo se na za\xc4\x8dinima koji su na razli\xc4\x8ditim otocima uzgajani kao monokultura: Ambon je bio specijaliziran za klin\xc4\x8di\xc4\x87e, Timor za sandalovinu, Bandski otoci za mu\xc5\xa1katne ora\xc5\xa1\xc4\x8di\xc4\x87e. S tako\xc4\x91er nizozemskoga je Cejlona dolazio cimet, a vrlo va\xc5\xbean za\xc4\x8din koji je tako\xc4\x91er uzgajan bio je i crni papar. Papar su razmjenjivali za pamuk iz Indije i srebro iz Amerike. Jedan od va\xc5\xbenih izvora bogatstva Kompanije bila je i trgovina unutar oto\xc4\x8dja._NEWLINE_Stanovni\xc5\xa1tvo je 1900. \xc4\x8dinilo oko 37 milijuna stanovnika. Od toga je 29 mil. \xc5\xbeivjelo na Javi i Maduri. U koloniji je \xc5\xbeivjelo oko 80.000 Europljana i 550.000 etni\xc4\x8dkih Kineza.\n_START_SECTION_\nPreuzimanje od strane nizozemske vlade nakon 1799.\n_START_PARAGRAPH_\nKrajem 18. stolje\xc4\x87a VOC je ve\xc4\x87 dugo bio "dr\xc5\xbeava u dr\xc5\xbeavi". Nakon 1799. kad je VOC raspu\xc5\xa1ten i me\xc4\x91ufaze u vrijeme napoleonskih ratova arhipelagom je upravljala Britanija, da bi potom nizozemska dr\xc5\xbeava preuzela upravljanje. Pri tome su Britanci vratili \xc4\x8ditavo podru\xc4\x8dje kao jedinstvenu nizozemsku koloniju. Ovaj je proces dovr\xc5\xa1en 1824. ugovorom kojim su i zamijenjeni britansko upori\xc5\xa1te Bengcoolen (danas Bengkulu) na Sumatri za Malakku, do tada nizozemsko upori\xc5\xa1te na Malajskom poluotoku. Tako su kolonijalne sile racionalno zaokru\xc5\xbeile svoja podru\xc4\x8dja utjecaja._NEWLINE_Nizozemska je vlada nastavila VOCov omiljeni na\xc4\x8din vladanja ovim podru\xc4\x8djima, posredno, preko indonezijskih kne\xc5\xbeeva._NEWLINE_Tijekom 19. stolje\xc4\x87a unutra\xc5\xa1njost mnogih otoka, na kojima je do tada VOC imao samo upori\xc5\xa1ta, se koloniziraju. Tako je od 1908. \xc4\x8ditav teritorij kasnije Indonezije pripadao Nizozemskoj isto\xc4\x8dnoj Indiji. Granica s Portugalskim Timorom, koja se uglavnom poklapa s dana\xc5\xa1njom granicom izme\xc4\x91u Indonezije i Isto\xc4\x8dnog Timora, kona\xc4\x8dno je definirana 1916. godine.\n_START_SECTION_\nKolonijalne trupe\n_START_PARAGRAPH_\nJo\xc5\xa1 u vrijeme postojanja Isto\xc4\x8dnoindijske kompanije ve\xc4\x87i dio anga\xc5\xbeiranih vojnika bio je regrutiran iz redova njema\xc4\x8dkih dobrovoljaca. Ista je praksa nastavljena i kasnije. Do 1900. udjel nenizozemaca u europskom osoblju bio je zna\xc4\x8dajno iznad 50%, dok se taj udjel kasnije kretao oko jedne tre\xc4\x87ine. Od lokalnog stanovni\xc5\xa1tva, vrbovani su uglavnom  Javanci koje se smatralo ratobornim, i prete\xc5\xbeno kr\xc5\xa1\xc4\x87anski Ambone\xc5\xbeani. Za stra\xc5\xbearske slu\xc5\xbebe i suzbijanje gerilaca u Acehu jo\xc5\xa1 1890tih obrazovane su pomo\xc4\x87ne jedinice\n_START_SECTION_\nDrugi svjetski rat i neovisnost\n_START_PARAGRAPH_\nNakon japanskog napada na Pearl Harbor, Nizozemska vlada u egzilu, zajedno s SADom i Velikom Britanijom i drugim zemljama, objavila je rat Japanu. Od 16. prosinca 1941. do 8. o\xc5\xbeujka 1942. Japan osvaja \xc4\x8ditavo podru\xc4\x8dje Nizozemske isto\xc4\x8dne Indije, a 9. o\xc5\xbeujka objavljena je napada\xc4\x8dima bezuvjetna predaja. Podru\xc4\x8dje je sve do kraja rata 1945. ostalo u japanskim rukama. Japanci su za to vrijeme podr\xc5\xbeavali indonezijski nacionalni pokret predvo\xc4\x91en Sukarnom i Mohammadom Hattom._NEWLINE_Nakon japanske kapitulacije 15. kolovoza 1945. republikanac Sukarno objavljuje neovisnost Nizozemske isto\xc4\x8dne Indije. Nizozemska to nije prihvatila, nego je poku\xc5\xa1ala obnoviti svoju vlast. U prijelaznom razdoblju, prema dogovoru japanske su trupe , nadzirane Britancima, i dalje brinule za red i mir. U tom vremenu republikanci uspijevaju ovladati velikim dijelovima Jave i nekim drugim podru\xc4\x8djima. U dvije vojne akcije, eufemisti\xc4\x8dki nazvanim "policijskim", Nizozemci vra\xc4\x87aju velike dijelove tih podru\xc4\x8dja pod svoju kontrolu. No, svjetska javnost, izme\xc4\x91u ostalih i SAD od \xc4\x8dije financijske podr\xc5\xa1ke je Nizozemska ovisila, osu\xc4\x91uju akcije._NEWLINE_Nizozemska priznaje neovisnost Indonezije 27. prosinca 1949. no zadr\xc5\xbeava suverenitet nad Nizozemskom Novom Gvinejom do 1962. kad, pod pritiskom SADa, prihva\xc4\x87a predaju i tog podru\xc4\x8dja Indoneziji. Pri tome, kao jedan od uvjeta Nizozemska je zahtijevala provo\xc4\x91enje referenduma u Papui o pripajanju Indoneziji. Indonezija je manipulirala referendumom u svoju korist, no UN su ga slu\xc5\xbebeno priznali.\n_START_SECTION_\nZlo\xc4\x8dini nizozemske uprave\n_START_PARAGRAPH_\nNizozemci su uz pomo\xc4\x87 japanskih pla\xc4\x87enika li\xc5\xa1ili \xc5\xbeivota cjelokupno izvorno pu\xc4\x8danstvo otoka Banda, izme\xc4\x91u 10 000 i 15 000 ljudi._NEWLINE_Dne 25. prosinca 1946. godine nizozemske specijalne postrojbe ubijaju na tisu\xc4\x87e Indone\xc5\xbeana na ju\xc5\xbenom Celebesu (dana\xc5\xa1nji Sulawesi). Bataljun kapetana Raymonda Westerlinga bio je posebno efikasan u hladnokrvnom ubijanju Indone\xc5\xbeana te je tijekom prva dva mjeseca sukoba hladnokrvno pogubio vi\xc5\xa1e od 4 000 domorodaca. _NEWLINE_9. prosinca 1947. nizozemska kraljevska vojska isto\xc4\x8dne Indije po\xc4\x8dinila je pokolj u Rawagedeu na otoku Javi. Nizozemske su snage tada hladnokrvno ubile 431 mu\xc5\xa1karca iz sela Rawagde kako bi sprije\xc4\x8dili nova\xc4\x8denje u indone\xc5\xbeanski pokret otpora te kako bi se osvetili za ratne gubitke u njihovim postrojbama. Tijekom kolonijalnog rata pogubljeno je oko 150 000 Indone\xc5\xbeana, a mnogi su zato\xc4\x8deni i raseljeni.'